În ce stadiu e Autostrada Unirii: Anul viitor va fi aflat costul real și vor fi căutate soluțiile de finanțare / Guvernul va anula mâine parteneriatul public-privat inventat de PSD și va începe revizuirea studiului de fezabilitate

Guvernul Orban va anula marți procedura de construcție prin parteneriat public – privat (PPP) a tronsonului Târgu Neamț – Iași din Autostrada Unirii, proiectul va fi predat la Ministerul Transporturilor, care va propune finanțarea cu fonduri europene a revizuirii studiului de fezabilitate pentru acest tronson, a anunțat luni ministrul Transporturilor, Lucian Bode.

Oficialul a mai spus că guvernul a alocat prin proiectul de buget toată suma necesară pentru revizuirea studiului de fezabilitate pentru tronsonul Târgu Mureș – Târgu Neamț din Autostrada Unirii.

Ministrul Transporturilor a mai spus că în 2021 ”vom avea o documentație cap-coadă revizuită și în acel moment vom putea discuta despre variante de finanțare. Noi nu știm acum cât costă. Când vom ști cât costă, vom putea vorbi cu Comisia Europeană și cu instituțiile financiare internaționale despre finanțarea proiectului”.

Bode a anunțat că l-a mandatat pe Cătălin Urtoi, consilierul său onorific și vicepreședintele asociaţiei “Împreună pentru A8“, să discute cu toate instituțiile implicate în proiectul Autostrăzii Unirii.

Reamintim că guvernele PSD din ultimii trei ani au amânat demararea procedurilor tehnice și legale pentru Autostrada Unirii, iar guvernul Dăncilă a vrut să realizeze tronsonul Târgu Neamț – Iași prin parteneriat public – privat, dând Comisiei Naționale de Prognoză atribuțiile pentru găsirea partenerului privat. Nici această soluție nu s-a concretizat prin vreo decizie finală.

Foto: Ziarul de Iași